Vi er alle helte i vores egen historie. Det var brødrene Khalid og Ibrahim El Bakraoui også, da de 22. marts i Bruxelles’ lufthavn sprængte sig selv i luften og dræbte mindst 17 uskyldige mennesker.

Det mener i hvert fald folkene bag en ny udstilling, ’Martyrmuseum’, hvor nogle af de senere års værste terrorister bliver udstillet under fællesbetegnelsen ’martyrer’ side om side med andre, som er gået i døden for deres overbevisninger. Den græske filosof Sokrates og den polsk-tyske revolutionære socialist, Rosa Luxemburg, der blev myrdet i 1919, er udstillet ved siden af moderne terrorister.

»I Danmark har vi svært ved at forestille os at gå i døden for noget som helst. At flyve ind i Twin Towers, skyde mennesker på Bataclan og sprænge sig selv i luften i Bruxelles i troen på en bedre verden. Derfor åbner vi et museum, hvor disse mennesker indgår i udstillingen«, siger Ida Grarup, der er en del af kunstnergruppen The Other Eye of The Tiger, TOETT, som står bag udstillingen i København. Det er teatret Sort/Hvid, der lægger lokaler til, og teatrets kunstneriske leder, Christian Lollike, har tidligere skabt debat med et teaterstykke om Anders Behring Breivik.